  Туспуктэм: vk.com (Татьяна Чуракова) Наталия Сильвестрова 27-тӥ южтолэзе Удмуртиысь йӧскалык лыдӟетъюртын элькунысь лулчеберет но искусство удысысь тужгес но усто ужасьёты данъян ужрад ортчиз. Пумиськонэ лулчерет юртъёсын, музейёсын, лыдӟиськонниосын ужасьёс, асмыслкыдо но ӧнерлыко коллективъёсы пыриськисьёс вуизы. Со сярысь Удмуртиысь кивалтэтлэн тӧроезлэн воштӥсез Татьяна Чуракова «ВКонтакте» мерлыко вотэсысь бамаз ивортӥз. Калык творчествоез азинтон удысын ӟеч ужамзы понна Удмуртиысь кивалтэтлэсь «Душа Удмуртии» премизэ сётӥзы. Данъетэз басьтӥзы: — Татьяна Владыкина «Тардиционная народная культура» номинациын – Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институтысьтыз тодосъя валтӥсь ӧнерчи; — Наталья Стерхова «Народное пение» номинациын  – Дэри ёросысь Подшивалысь лулчеберет юртысь кырӟанъя но эктонъя «Марӟан» калык ансамбльлэн хормейстерез; — Надежда Сидорова «Народная музыка» номинациын – Балезино ёросысь Юнда черкогуртысь лулчеберет юртлэн кивалтӥсез; — Полина Лебедева «Народный танец» номинациын – эктон тодослюкетъёсты (дисциплинаосты) дышетӥсь, Удмуртиысь лулчеберетъя колледжысь кырӟанъя но эктонъя «Зангари» калык ансамбльлэн валтӥсь балетмейстерез; — Вера Фардиева «Декоративно-прикладное искусство» номинациын – Чеберлыко киужъёсъя йӧскалык центрлэн удмурт куиськонъя ёзэтысьтыз методист. Татьяна Чуракова пусйиз, лулчеберет удысэз азинтон понна Удмуртиысь кивалтэт вань луонлыкъёсты кутэ. 2023-тӥ арын «Комплексное развитие сельских территорий» программая лулчеберетъя кык юрт пуктозы, «Культура» йӧскалык ӵектосъя Глазкарын но Якшур-Бӧдья ёросысь Лынга черкогуртын лулчеберет центръёс лэсьтозы. Ижкар цирк бордын 12-17 аресъем нылпиослы креативной индустриосъя нырысетӥ школа ужаны кутскоз. Ижкарысь, Пичи Пургаысь, Эгра но Яр ёросъёсысь лыдӟиськонниосты моделной стандартозь вуттозы. Сарапулысь, Глазкарысь, Уваысь но Алнашысь музейёсы, Удмурт йӧскалык театре но Операя но балетъя П. И. Чайковский нимо театре туала тӥрлыкъёс басьтозы. «Единая Россия» партилэн «Культура малой Родины» ӵектосэз улсын гуртъёсысь 28 лулчеберет юртъёсты тупатъялозы. Тодэ вайытом, Шаркан ёросын удмурт кырӟанъёсты гожтонъя «БыгыГур» ӵектос радъяське. Тегъёс: Лулчеберет премия Удмуртия  